text: Troels Lund Poulsen rykker op i hierakiet
  08 marts 2011 kl. 15.29
  Troels med Rolex-uret siger farvel til skattepengene og goddag til folkeskolen og Undervisningsministeriet.
  Troels Lund Poulsen skifter arbejdsadresse og ministertaburet - igen.
  Trods sin unge alder har den 34-årige Venstremand allerede beklædt en stribe ministerposter.
  I 2007 blev han miljøminister under statsminister Anders Fogh Rasmussen (V), og sidste år indtog han Skatteministeriet.
  Nu kan lærersønnen fra Lindved kalde sig ny undervisningsminister, efter partifællen Tina Nedergaard overraskende sagde farvel i tirsdagens regeringsrokade. Det skete af private årsager.
  Dermed rykker Troels Lund Poulsen op i regeringens interne hierarki og frem på den politiske arena: Folkeskoleområdet står til at blive højtprofileret i valgkampen, som banker stadigt mere insisterende på døren.
  
  Formandsemne
  Sammen med gruppeformand Kristian Jensen nævnes navnet Troels Lund Poulsen som et potentielt formandsemne i Venstre, når statsministeren og den ældre generation i partiet går på pension.
  Som så mange andre unge, fremadstormende venstremænd voksede Troels Lund Poulsen op i Venstres Ungdom, hvor han sad på posten som landsformand fra 1997-1999.
  Troels Lund Poulsen slog for alvor igennem på Christiansborg-arenaen, da han i 2006 blev udråbt til politisk ordfører for Venstre.
  Han har senest gjort sig - lettere uheldigt - bemærket, da han modtog et kostbart Rolex-ur fra en arabisk sheik under en officiel rejse.
  Det endte med, at ombudsmanden gik ind i sagen, og Troels Lund Poulsen måtte aflevere den omstridte gave, der beløb sig til en værdi på knapt 70.000 kroner.
  Troels Lund Poulsen danner par med partifællen og MF-kollegaen Sophie Løhde. Parret bor sammen på en landejendom ved Tølløse.
  Han er opstillet og valgt til Folketinget i Hedenstedkredsen.
  